Il-proposta tal-Partit Nazzjonalista li deċiżjonijiet fuq żvilupp f'art ODZ jittieħdu b'żewġ terzi tal-kamra mhix proposta innovattiva, bħal ma stqarr il-Partit Nazzjonalista. Fil-fatt din il-proposta hija waħda riċiklata, għaliex kienet diġa' saret minn gruppi ambjentali fil-passat. Minkejja dan il-Kap tal-Oppożizzjoni Simon Busuttil għamilha tiegħu u qed jippreżentaha bħala proposta ġdida u innovattiva. Dan ifisser li meta numru ta' gruppi ambjentali laqgħu din il-proposta ma kinux qed jilqgħu proposta ġdida ta' partit politiku, iżda kienu qegħdin sempliċiment ifaħħru l-proposta tagħhom stess. Il-vot ta' żewġ terzi jkun wieħed finali? Il-PN ma jweġibx Il-Partit Nazzjonalista għażel li ma jweġibx il-mistoqsijiet ta' din il-gazzetta meta mitlub jikkjarifika l-proposta 'tiegħu'. Staqsejna lill-Partit Nazzjonalista jekk hux qed jipproponi li applikazzjoni għal żvilupp ODZ tgħaddi qabel jew wara li ssir il-proċedura mill-Awtorità tal-Ippjanar. Staqsejna wkoll jekk hux qed jiġi propost li l-vot Parlamentari li jirrikjedi maġġoranza ta' żewġ terzi jkun wieħed finali. Madankollu l-Partit Nazzjonalista ma weġibx. "Ġenn fil-proċedura u nuqqas ta' rispett lejn il- parlament" – L-Ispeaker tal-Kamra F'sistemi Parlamentari ta' diversi pajjiżi l-vot b'maġġoranza ta' żewġ terzi mhux dejjem ikun wieħed finali, speċjalment fi kwistjonijiet ta' mportanza nazzjonali għolja. Jekk f'xi vot iż-żewġ terzi ma jintlaħqux, ikun hemm lok għal iktar diskussjonijiet fejn imbagħad id-deċiżjoni tkun tista' tittieħed b'maġġoranza sempliċi. Madanakollu din is-sistema ma titħaddimx f'Malta, għaliex l-Atti li jitolbu deċiżjoni abbażi żewġ terzi tal-voti ma jagħtux lok għal votazzjoni suċċessiva li tkun tirrikjedi maġġoranza sempliċi. Dan kien ikkonfermat mill-Ispeaker tal-Parlament Dr Anġlu Farrugia, li meta kkuntattjat minn din il-gazzetta spjega li l-Atti li jispeċifikaw il-bżonn taż-żewġ terzi maġġoranza, bħal per eżempju fl-għażla tal-Awditur Ġenerali jew fl-impeachment ta' ġudikant, huma ċari li biex id-deċiżjoni tittieħed irid ikun hemm il-qbil ta' żewġ terzi. Staqsejna lill-Ispeaker jekk fl-opinjoni tiegħu jistax isir Att ġdid għal xi deċiżjoni partikolari li jkun jitlob maġġoranza ta' żewġ terzi, iżda li jekk din ma tintlaħaqx, ikun iħalli lok għal votazzjoni oħra li imbagħad tista' tgħaddi b'maġġoranza sempliċi. Dr Farrugia iżda sostna li dan ma jkunx Att plawsibbli, u jiddeskrivih bħala "ġenn fil-proċedura u nuqqas ta' rispett parlamentari". Pass lura Intant il-Prim Ministru Joseph Muscat iddeskriva l-proposta tal-PN bħala "riċetta għall-korruzzjoni" u sostna li b'din il-proposta l-pajjiż ikun qed jittieħed lura fiż-żmien, u mhux 'il quddiem. Saħaq li kellhom ikunu l-esperti li jieħdu d-deċiżjonijiet fuq kwistjonijiet ta' sensittività ambjentali bħal ma hu l-iżvilupp fl-ODZ, u mhux il-politiċi, bħal ma kien isir qabel. Intant, ilbieraħ l-Assoċjazzjoni għall-Iżviluppaturi (MDA) ukoll talbet lill-PN biex jikkjarifika din il-proposta.